Komisjoni määrus (EÜ) nr 643/2000,

28. märts 2000,

euro kasutamise korra kohta struktuurifondide eelarve haldamisel

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 21. juuni 1999. aasta määrust (EÜ) nr 1260/1999, millega nähakse ette üldsätted struktuurifondide kohta, [1] eriti selle artiklit 33 ja artikli 53 lõiget 2,

ning arvestades järgmist:

(1) Määruse (EÜ) nr 1260/1999 artiklis 33 sätestatakse, et komisjoni otsused, kulukohustused ja väljamaksed väljendatakse ja tehakse eurodes vastavalt komisjoni poolt kindlaksmääratavale korrale.

(2) Konverteerimiskursid euro ja euro kasutusele võtnud liikmesriikide valuutade vahel on lõplikult kindlaks määratud nõukogu määruses (EÜ) nr 2866/98; [2] vastavalt komisjoni 9. detsembri 1993. aasta määruse (Euratom, ESTÜ, EÜ) nr 3418/93 (millega kehtestatakse 21. detsembri 1977. aasta finantsmääruse teatavate sätete üksikasjalikud rakenduseeskirjad), [3] viimati muudetud otsusega 1999/537/EÜ, ESTÜ, Euratom, [4] artiklile 1 kasutatakse nende liikmesriikide puhul, kes ei ole eurot kasutusele võtnud, vahetuskurssidena euro kuukursse, mis arvutatakse sellele kuule, mille kohta kursid määratakse, eelneva kuu eelviimasel tööpäeval kehtinud kursside alusel; need kursid avaldatakse Euroopa Ühenduste Teataja C-seerias.

(3) Vastavalt määruse (EÜ) nr 1260/1999 artikli 52 lõike 1 üleminekusätetele kohaldatakse nõukogu 19. detsembri 1998. aasta määruse (EMÜ) nr 4253/88 (milles nähakse ette sätted määruse (EMÜ) nr 2052/88 rakendamiseks seoses struktuurifondide tegevuse kooskõlastamisega teiste struktuurifondidega ning Euroopa Investeerimispanga ja muude olemasolevate rahastamisvahendite tegevusega), [5] viimati muudetud määrusega (EÜ) nr 3193/94, [6] alusel antavate toetuste suhtes jätkuvalt komisjoni 2. juuli 1990. aasta määruses (EMÜ) nr 1866/90 (eküü kasutamise korra kohta struktuurifondide eelarve haldamisel), [7] viimati muudetud määrusega (EÜ) nr 2745/94, [8] sätestatud väljamakseid käsitlevaid sätteid.

(4) Asutamislepingu artiklis 147 osutatud komiteega, põllumajandusstruktuuride ja maapiirkondade arengu korralduskomiteega ning kalanduse ja akvakultuuri korralduskomiteega on käesoleva määruse osas konsulteeritud.

(5) Käesoleva määrusega ettenähtud meetmed on kooskõlas piirkondade arengu ja ümberkorraldamise komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Kavade, fondidele suunatud abitaotluste ning rakendamise aasta- ja lõpparuannete esitamine

1. Arengukavad, rahastamiskavad, abitaotlused ja programmitäiendid ning määruses (EÜ) nr 1260/1999 osutatud rakendamise aasta- ja lõpparuanded esitatakse komisjonile eurodes.

2. Rakendamise aasta- ja lõpparuannete kuludeklaratsioonides eurodes väljendatud summad peavad vastama artikli 2 kohaldamisel eurodes saadavatele summadele.

Artikkel 2

Väljamaksed

1. Maksetaotluse tõenduseks esitatud kuludeklaratsioonid, mida makseasutus tõendab vastavalt määruse (EÜ) nr 1260/1999 artikli 32 lõikele 3, esitatakse komisjonile eurodes.

2. Liikmesriigid, kes ei ole maksetaotluse esitamise kuupäevaks eurot kasutusele võtnud, konverteerivad riigi vääringus tehtud kulud eurodesse, kohaldades sellele kuule, mille jooksul kulu on kantud asjaomase toetuse eest vastutava makseasutuse raamatupidamisarvestusse, eelneval kuul komisjoni eelviimasel tööpäeval kehtinud kursse.

3. Kui liikmesriik võtab kasutusele euro, kohaldatakse eelmises lõikes sätestatud konverteerimiskorda jätkuvalt kõigi kulude suhtes, mille makseasutus on raamatupidamisse kandud enne riigi vääringu ja euro vahelise kindlaksmääratud konverteerimiskursi jõustumist.

Artikkel 3

Kehtetuks tunnistamine

Määrus (EMÜ) nr 1866/90 tunnistatakse kehtetuks, ilma et see piiraks määruse (EÜ) nr 1260/1999 artikli 52 üleminekusätete kohaldamist.

Artikkel 4

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 28. märts 2000

Komisjoni nimel

komisjoni liige

Michaele Schreyer

[1] EÜT L 161, 26.6.1999, lk 1.

[2] EÜT L 359, 31.12.1998, lk 1.

[3] EÜT L 315, 16.12.1993, lk 1.

[4] EÜT L 206, 5.8.1999, lk 24.

[5] EÜT L 374, 31.12.1988, lk 1.

[6] EÜT L 337, 24.12.1994, lk 11.

[7] EÜT L 170, 3.7.1990, lk 36.

[8] EÜT L 290, 11.11.1994, lk 4.

--------------------------------------------------